"ایسلامچیلار" و "ایسلام فوبی" :
بوگونلر هامی فیرانساندا سون گلیشملری قیناییرلار. بو اولای بیر چوخ تپکیلره ندهن اولدو. بیر چوخ یئرلی ائلیشدیریلره یول آچدی بونلا بیرگه بیر چوخ بو اولایا قارشی اولان رادیکال گروپلار و فردلرین وَریندن یئرسیز یوروملارینا سونوجلاندی. بیلمیرم سورون موسلمانلاردادیرمی یوخسا موسلمانلارین قارشی جیبههلرینده اولانلاردادیر؛ نیه کی باشقا ایدولوژی و دینلره عایید اولان کیمسهلر بیر بؤیوک جینایتی یاپاندا دا بیله اونلارین اؤزلری ائلیشدیریلیر تمل ایدولوژیایا ایناندیقلاری دئییل. آنجاق موسلمانلاری بوگون آبیرسیز دوروملارا چاتدیران آشیری موسلمان و ترور اؤرگوتلرینه باغلی اولانلار داها آغیر ضربهلری ایسلامین هئیکهلینه ائندیریب گونو گوندن ایسلامین گؤرونومونو چیرکینلشدیریبلر. سون ایللرده بو آدی موسلمان اولانلار "ایسلام فوبی یا ایسلام هراسییه" بؤیوک ندهن اولوبلار. القاعیده، طالیبان، ایشید(داعش)، بوکو حرام و بیرچوخ بونلارا بنزهر اؤرگوتلنمیش آشیری ایسلامچیلار، ایسلاما آیدینجاسینا دوشمانلاری دئییلیب تانیملانان کیمسهلر یا اؤرگوتلرین گؤردوکلری ایشلرینه دایاناراق داها چوخ آغیر ضربهلر ووروبلار. منجه بو آرادا مشکوک أللری آختارماق تام یئرلی بیر ایش ساییلا بیلر. آرخا دا پیلانلار و بؤیوک ایشبیرلیگینین اولدوغونو سانماق، گئری ذکالیلیق ساییلماز. نیه کی سون ایللرده ایسلام اؤز یانداشلارینین و اینانانلارینین ضربهسینی بللی و گرچکده وار اولان دوشمانلاریندان چوخ یئییبدیر. باشقا اینانجلارا اینانانلاری بیریسی بئلنچی سوچلاری یاپدیغیندا سادجه اؤزو سوچلانیب ائلیشدیریلر و چوخ آز گؤرونر اونون ایناندیغی اینانجی توپا باغلایالار و هر کسیم سوچون اؤز آیاغینا یازارلار آنجاق ایسلاملا ایلگیلی مسئلهلر همئشه یؤنهلیب و سونوندا ایسلام ذاتی ائلیشدیریلیب محکوم اولوب دور.
باشقا آچیدان دا بو مسئله یه یاناشاندا گؤروروک بوگون دونیا اوزهرینده شیعی ایسلامچیلیق سوننو ایسلامچیلیغی یئنیلدیب دیر. دونیا شیعه ایدولوژیاسیندان قورخاراق سوننولردن آشیری ایسلامچیلیقلاری اساسیندا ضربه لر یئدی؛ دئمک اولار سون ایللرده باتی اؤز قولتوغوندا بئجرتدیگی ایلانلارین سانجیلمیشی اولدو. فیرانسانین سون اولایلاریندا منجه بیر تههَر ایران شیعه ایدولوژیاسیلا اؤزونو قیراغا چکهرک ساوونوب اولوسلار آراسیندا ایرانین نوکلوئر اوزره چالیشمالاریندان داها قورخونج اولایلارلا راشتلاشیب دیر. بونلارلا بیرگه سوننو ایدولوژیاسی، باشدا عربیستان اولماغیلا بؤیوک اودوزانلار سیراسیندا یئر آلدی. نیه کی فیرانسانین سون قانلی گونلرینین تمل داشلاری یمن و عربیستان القاعیده آشیری سوننو تئرورچو اؤرگوتو قولونا باغلی اولدوقلاری آچیقلانمیشدیر. بونا گؤره ایران یمنده یوروتدوغو پولیتیکالاری داها سرتلشدیریب، ایندیکیندن چوخ گئنیشلندیرهجک دیر منجه. نیه کی عربیستان بیر تههر دونیا دوزهیینده اولان لابیلرینین ساوونماسینی ألدن وئرمیش کیمی دوروما گَلمیشدیر.
أتهک یازی:
1-فیرانسادا سون گونلر حاقلی اولمایاراق اؤلدورولنلری سایقیلا آنیرام و او اولایلاری شیددتله قیناییرام. .
2-منجه شیددت هر طورونده، هر کیمسهیه قارشی اونو سوسدورماق اوچون اویغولانسا، محکوم دور. مدنیلشمیش اینسانلارا و اینسانلیغا آیقیری بیر داورانیش اولدوغونو دئیهبیلرم. کسینلیکله.
3- دوشونجه و ایفاده اؤزگورلوغونو پوزان هر هانسی ایش شیددتله قینانیلیر.
4-اسلحه ایله قلم سوسدورولماز عکسینه قلم ایله اسلحه سوسدورولار. اؤرنهیی "چارلی ابدو" درگیسی نین بیر میلیون ساییدا چیخماسی.
شکیل: قورخما
ویدیو: Eminem - Not Afraid - https://www.youtube.com/watch?v=j5-yKhDd64s
20/10/93 حامید مورسلی.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab zho_Hans kas_Arab